Meisie (5) in Kaapstad verkrag, vermoorArgieffoto ŉ Vyfjarige meisie se liggaam is Maandagmiddag in Kaapstad opgespoor kort nadat sy weggeraak het ná sy by haar ouma was. Sers. Noloyiso Rwexana, provinsiale polisiewoordvoerder, het Dinsdag gesê die voorval het in Harare, Khayelitsha, plaasgevind. “Die meisie is die laaste keer die middag gesien toe sy by haar ouma se huis gespeel het. Sy het omstreeks 18:00 haar ouma se huis verlaat om na haar ouerhuis terug te keer, maar nooit daar opgedaag nie,” het Rwexana gesê. Die gemeenskap het na die meisie begin soek en haar klere naby ŉ plakkershut gevind, waar haar liggaam ook aangetref is. Sy het steekwonde aan haar bors opgedoen. Met die hulp van die gemeenskap is ŉ 33-jarige man later in verband met moord en verkragting in hegtenis geneem. Die man moet binnekort in die Khayelitsha-landdroshof verskyn. “Die polisiebestuur wil lede van die gemeenskap aanmoedig om hande te vat met die polisie en kinders te beskerm teen gewetenlose booswigte wat op hul prooi toeslaan,” het Rwexana bygevoeg.